Kaia Bruland-Nilssen

Kaia (egentlig Karen Gunhilde) Bruland-Nilssen (født 7. mai 1868 i Arendal, død 18. januar 1950) var en norsk forfatter, oversetter og redaktør.

Hun var datter av skomakermester Thorsten Michelsen og Hanne Malene født Hansen. Hun fikk navnet Bruland fra sin stefar, gullsmed Nils Bruland. Hun var gift med Henrik Nilssen, som utga bladet «Skogstjernen» fra 1895. Kaia Bruland-Nilssen skrev mange tekster som ble trykket i Skogstjernen.

Hun startet den litterære karrieren som bidragsyter til det satirisiske ukebladet «Spidskuglen». Bøkene hun utga var for det meste skjønnlitteratur; romaner, noveller og poesi. De ble utgitt dels under navnet Kaia Bruland, dels som Kaia Bruland-Nilssen.

I 1903 utga hun boken Aagot Vangen - et livsbillede på B. Omtvedts Forlag. Denne boken fra 1903 var en biografi i roman-form om den unge billedhuggeren Aagot Vangen.

I 1909 begynte hun som redaktør i bladet «Hjemmets Ven», en stilling hun hadde til 1917. I perioden 1911-1914 var hun også redaksjonssekretær i tidsskriftet «Hver 8. Dag».

Bøkene hennes fikk svært gode anmeldelser, og kom til dels i flere opplag. Flere av bøkene ble oversatt til engelsk og svensk.

Bibliografi 
 1895: Violinspilleren : originalfortælling. Svensk oversettelse 1910.
 1896: Stedmoder og steddatter
 1897: Sjøgutten : original fortælling
 1898: Forstand og hjerte : fortælling.
 1899: Tante Ellen : fortælling. Denne boken gikk først som føljetong i «Skogstjernen» i 1897, under tittelen Straffet stolthed.
 1903: Aagot Vangen : et livsbillede 
 1905: Dagmar Norgaards veninde. Denne boken gikk først som føljetong i «Skogstjernen» i 1898.
 1908: Skjærgaardsliv – fortælling
 1910: Familien Granli
 1915: Gutten som visste at hjelpe sig : vers
 1915: Ungdomskjærlighet – fortælling
 1917: Familiens yngste – fortælling. Denne boken gikk først som føljetong i «Skogstjernen» i 1895-1896, under tittelen Vild som en gut.
 1920: Alfhild Haug : fortælling
 1922: Et ægteskaps historie
 1929: Taushet som dræper
 1933: Liv Bille
 Fra Midnatsolens land : digtsamling. Utgitt på 1900-tallet.
 Glemte melodier: juleskisser. Utgitt på 1900-tallet.

Referanser 

Norske forfattere
Norske oversettere
Norske redaktører
Personer fra Arendal kommune
Fødsler i 1868
Dødsfall i 1950